20.10.2023.

**InClass projekts izmēģina teleklātbūtnes efektu mācību stundās**

Latvijas un citu Erasmus+ projektā “InClass-Using Telepresence Robots in the Classroom” iesaistīto valstu skolu ikdienā šobrīd tiek izmantoti teleklātbūtnes roboti. Ar to starpniecību skolēni, kas dažādu iemeslu dēļ nevar atrasties mācību stundās, var pilnvērtīgāk piedalīties mācību procesā, komunicēt ar pedagogiem un klases biedriem.

Šobrīd notiek izpētes fāze, kurā tiek apkopota Rumānijas, Vācijas, Itālijas, Latvijas, Dānijas, Kipras pedagogu un skolēnu pieredze un ieteikumi, lietojot šādu tehnoloģiju. Iegūtos datus izmanto Dienviddānijas universitātes pārstāvji zinātniska pētījuma veikšanai. Tas tiks publicēts nākamā gada sākumā.

No 2023. gada 16. līdz 18. oktobrim projekta partneri tikās Timišoarā, Rumānijā, lai dalītos līdzšinējā skolu pieredzē, diskutētu par ieguvumiem un šķēršļiem šādu robotu lietošanā un kopā strādātu pie ieteikumiem teleklātbūtnes robotu iekļaušanai mācību procesā, skolas pasākumos un citās ārpusstundu aktivitātēs.